Slik blir Northug-saken i retten
Northug har allerede fått tilsendt straffeforslaget til aktor og er forberedt på hvilken straff han trolig får, før han møter i Sør-Trøndelag tingrett torsdag kl. 10. Northug hadde en passasjer med i bilen natt til 4. mai, som han er siktet for å ha rettet falsk anklage mot, men i Northug-saken vil det ikke bli ført vitner.* Saken starter med at retten blir satt og dommeren presenterer seg selv, rettsvitnet og siktede. Dommeren er enedommer i saken * Deretter kommer dommeren med spørsmålet om siktede har inhabilitetsinnsigelser * Hvis det ikke er det, går man gjennom personalia til siktede og forklarer formålet med møtet. * Deretter opplyses vilkårene for at det avsies dom og en forklaring rundt dette. * Deretter skal Northug (siktede) forklare seg. Han er nødt til å forklare seg med egne ord. * Den skal innebære tilståelse av grunnlaget for siktelsen. Siktedes forklaring skal protokollføres. * Det er vanlig at siktede etter forklaringen blir forelagt aktors straffeforslag. * Deretter kommer Northug til å få spørsmål om hvordan han stiller seg til straffeforslaget og hvilke tanker han har om det og om han for eksempel syns det er for strengt. * Alt dette skal være kun i direkte dialog mellom dommeren og Northug selv. * Northug vil få spørsmål om han samtykker til at det avsies dom og det er hans siste mulighet for å trekke samtykke til at saken avgjøres med tilståelsesdom. Rettsmøtet varer normalt mellom 30-60 minutter Deretter blir en pause som kan vare fra 15-30 minutter * Dommen vil i Sør-Trøndelag tingrett vanligvis bli avsagt med siktede til stede rett etter pausen - Både retten og siktede har fått en redegjørelse fra aktor på forhånd der straffeforslaget begrunnes. Så en forventning om hvor straffen vil ligge er der før rettsmøtet. Men dommeren er ikke bundet av det og kan justere straffen opp og ned. Men det er sjelden vi dømmer strengere, sier tingrettsdommer i Sør-Trøndelag tingrett Rune Lium til VG.Dommen vil, om Northug fortsatt tilstår, trolig kunne være klar før klokken 12 torsdag formiddag. Og da vil den leses opp for Northug og retten. - Selve rettsmøtet vil kunne vare fra 30 - 60 minutter. Deretter blir den en pause før domsavsigelsen. Det er individuelt hvor lang pausen blir, men den kan vare i 15 - 30 minutter. Det vanlige Sør-Trøndelag tingrett praktiserer er at dommen avsies straks og at siktede er til stede når dommen blir avsagt, sier Rune Lium. Dommeren kan stoppe rettsmøtet underveis av flere årsaker, men i denne saken vil dette i så fall trolig dreie seg om Northugs tilståelse. - Det er hele poenget med tilståelse. Siktede skal tilstå. Hvis han ikke tilstår er det ikke grunnlag for dom. Det er to ting som kan forhindre dom. Det er at siktede likevel ikke tilstår. Da kan siktede ikke dømmes selv om dommeren tenker at han likevel har gjort lovbruddet. Eller det kan skje om dommeren syns det er betenkelig å avsi dom, sier Lium.Da vil Northug-saken i tilfelle bli ført med full bevisføring og vitner i retten på nytt. Det vanlige i slike saker er at forsvarer og aktor ikke møter i retten. Men siktede kan alltid velge å ta med seg forsvarer. - Han kan velge om han vil ha med forsvarer eller ikke, men da betales dette av egen lomme. Det vanlige er at man ikke møter med forsvarer. Men dette er det mest riktig å spørre Northug om, sier Lium. Det har lenge blitt diskutert hvilken straff Northug kan vente seg blant flere advokater i Norge. Anslag på halvannen måned til over et halvt år har blitt nevnt som mulig straff for promillekjøringen rundt halv seks-tiden 4. mai i år. Men advokat John Christian Elden reagerer på avhør, der Northug kom med falsk anklage mot passasjeren og at kompisen var sjåføren, som ble foretatt mens Northug fortsatt hadde betydelig promille. Det er deretter Kriminalomsorgen som skal vurdere hvordan og når Northug skal sone sin straff. Retten pleier ofte å veilede siktede om at det er kriminalomsorgen som har ansvaret for soningen. Fotlenke kan være aktuelt, men det er også fengselsstraff. Det er vanlig at det kan ta flere uker før soningsperioden blir klar. Northug kan søke om et tilpasset tidspunkt for soningen.
Tilstår Northug alle tiltalepunktene i Sør-Trøndelag tingrett, vil han trolig få dommen opplest før klokken 12.